google/wiki40b huggingface dataset:
Mika Nurmela

Karriere som klubbspiller

Nurmela startet sin karriere som profesjonell spiller i OLS, og spilte for RPallo og FC Haka før han gikk til Malmö FF. Han spilte 31 kamper og scoret tre mål for klubben i Allsvenskan. Under sitt opphold i Malmö FF ble Nurmela lånt ut til finske TPS, og han ble cupmester i Suomen Cup med laget i 1994.
Nurmela gikk sommeren 2005 til nederlandske BVO Emmen, som spilte i Eerste divisie. Han ble i klubben fram til 1999, da han gikk til SC Heerenveen, som spilte i divisjonen over. I 2003 gikk Nurmela til Kaiserslautern, og han spilte i Bundesligaen fram til 2005, da han vendte tilbake til Finland.

Karriere som landslagsspiller

Nurmela spilte 71 kamper og scoret fire mål for Finlands herrelandslag i fotball fra 1992 til 2008.
Jean-Bertrand Aristide

Tidlig liv, prestetjeneste

Aristide vokste opp i Port-au-Prince, Haitis hovedstad. Han trådte inn i salesianerordenen og var novise i La Vega i Den dominikanske republikk. Han fikk presteutdannelse i Haiti og Italia, Canada og Israel, og ble presteviet i 1982. Aristide fikk først en liten menighet i hovedstaden, og ble noe senere sogneprest i en stor menighet i slummen. Han var en sterk eksponent for frigjøringsteologi.
Aristide var en ledende motstander av diktatoren, president Jean-Claude Duvaliers styre, og bidro til at Duvalier måtte gå av i 1985/1986. Den 11. september 1988 unnslapp Aristide et mordanslag da tilhengere av den fordrevne diktatoren, den militante gruppen Tonton Macoute, angrep kirken hans. Tretten kirkebesøkende ble drept.
I desember 1988 ble Aristide utelukket fra salesianerordenen på grunn av sin politiske aktivitet, men forble katolsk prest.

Politiker

I 1990 ble Aristide Haitis første demokratisk valgte president (med 67,5 % av stemmene) siden landet ble selvstendig i 1804. Han tiltrådte den 7. februar 1991. Allerede den 30. september samme år ble han styrtet av et kupp ledet av Raoul Cédras. Aristide dro i landflyktighet, først til Venezuela og så til USA.
Flere tusener forsøkte å flykte fra Cédras' styre, og forsøkte seg som båtflyktninger til USA. USA nektet dem status som flyktninger. I oktober 1994 tvang amerikanerne militærregimet til å tre tilbake, og da kunne Aristide med amerikansk hjelp gjeninnsettes i sitt embete for å avtjene det som gjenstod av embetstiden hans. Landet var da i ulage sosialt og økonomisk. Følgene av de nesten 10 000 politiske mord og den økonomiske embargo som landet ble ilagt under Aristides eksil, hadde svekket det allerede fattige landet ytterligere. Aristide oppløste hæren og opprettet en sivil politistyrke.
Han ble etter demokratiske valg etterfulgt av sin egen statsminister fra 1991, René Préval, i 1995. Préval vant med 88 prosent av stemmene. 
I 2000 vant Aristide på nytt presidentvalget med sitt nye parti Fanmi Lavalas, og ble president på ny. Denne gangen ble valget imidlertid heftig anfektet av anklager om valgfusk og rapporter om vold og trusler mot opposisjonen. I februar 2004 ble Aristide under uklare omstendigheter tvunget til å forlate landet, og fløyet direkte til Den sentralafrikanske republikk av US Marines. Han havnet i eksil i Sør-Afrika, hvorfra han fortsatte å hevde sin lovlige rett til presidentembetet. USAs innblanding i Aristides eksil har blitt belyst av Wikileaks dokumenter offentliggjort av Aftenposten. 
Aristide vendte hjem til Haiti fra sitt eksil på 18. mars 2011, to dager før presidentvalget.

Privatliv

Aristide giftet seg 1996 med Mildred Trouillot, en amerikansk borger. De har to barn.
Centromerita concinna

Utseende

Centromerita concinna er en liten edderkopp. Kroppen er todelt i en bakkropp (abdomen) og en forkropp (prosoma eller cephalothorax). Forkroppen er bredt oval, litt flat og forholdsvis liten. Bakkroppen hos hunnen er stor og kuleformet. Avstanden fra det fremste øyet til hodets fremkant er forholdsvis stor, mye mer enn to ganger øyets diameter.
Artene i denne slekten er ganske like hverandre, samtidig som de kan være fargevariable av utseende. For sikker artsbestemmelse kreves ofte nærmere undersøkelse av de kjønnsmodne edderkoppens genitalier, hos hunner epigynet og hos hanner pedipalpenes siste ledd.
Itilleq

Itilleq (tidligere bokstavert Itivdleq) er ei bygd i Sisimiut kommune, på vestkysten av Grønland.
Bygda hadde 124 innbyggere per 2003, og ligger på en liten øy ved munningen av Itilleq fjorden, ca. 49 km syd for kommunens hovedby, Sisimiut. Navnet betyr hulen som gjenspeiler bygdas plassering på øya.
Itilleq ble i 1847 etablert som utpost. Bygda lå opprinnelig på en annen øy, men ble senere flyttet til sin nåværende plassering, 1 km lenger øst. Dette stedet het opprinnelig Itinninnguaq. Itilleq er én av to av de opptinnelige åtte bygdene som fortsatt finnes. Bygda har de siste årene hatt økende folketall, noe som er et unntak, siden mange grønlendere har flyttet inn til byene de siste årene. Innbyggerne har både mobiltelefondekning og Internett-tilgang.
Hovedervervene i bygda er fiskeri og jakt. Mange arbeider også på fiskefabrikken, der man bearbeider steinbitrogn og torsk. I Itilleq er det også en del håndverksindustri – bl.a. et skinnverksted, forsamlingshus, elektrisitetsverk og barneinstitusjon. Som mange andre bygder har de et servicehus, bygd i 1989, der innbyggerne kan møtes. Her er det bad, systue og husflidverksted.
Øya har ingen naturlig tilgang til ferskvann, derfor ble det for noen år siden bygget et anlegg, som omdanner saltvann til ferskvann. Før i tiden hentet man ferskvann på fastlandet i en pram eller jolle. Bygda har mange verneverdige hus, som f.eks et pakkhus fra 1848, en butikk fra 1933 og kirken Oqaluffikoq. Den nåværende kirken stod opprinnelig ved det gamle Thule (Uummannaq), det nåværende Dundas. Kirken ble oppført i 1933, og ble flyttet til Itilleq i 1962.
Skolen i bygda heter Itillip Atuarfia, og har 28 elever fordelt på tre klassetrinn.
Euetheola

Utseende

Middelsstore, blankt svarte hornbiller, hannene uten horn på hodet. Oversiden er hvelvet, pronotum nokså tett og kraftig punktert, dekkvingene med punkter som i alle fall delvis danner punktrader.
Beina er korte og kraftige, særlig leggene noe utvidete, for-leggen med tre brede tenner.

Levevis

Generelt for Pentodontini lever larvene under bakken, i jorda eller nedgravd i sand. Mens de fleste andre hornbiller er skogsinsekter forekommer Pentodontini ofte i relativt tørre områder. Noen av artene kan gjøre en del skade i jordbruket ved at larvene spiser røtter. Særlig Eutheola humilis har blitt et problem i det sørlige USA der den gjør skade på mais.

Utbredelse

Slekten er utbredt i Amerika.
Korn Ferry-touren 2019

Korn Ferry-touren 2019 var den 30. sesongen av Korn Ferry-touren, som ligger nivået under PGA-touren. Den startet 13. januar under navnet Web.com-touren, men skiftet navn i juni til Korn Ferry-touren. Sesongen besto av 27 turneringer, hvorav fem utenfor USA, mens de tre siste turneringene var en del av Korn Ferry-sluttspillet som ble avsluttet 2. september.

Nordmenn

Nordmannen Kristoffer Ventura vant to turneringer denne sesongen og kvalifiserte seg for PGA-touren 2020 før sluttspillet. Landsmannen Viktor Hovland spilte ikke på touren, men kvalifiserte seg til sluttspillet og kjempet sammen med de 75 beste på poenglisten i Korn Ferry-touren og spillerne på 126.-200.-plass i FedEx-cupen om 50 faste plasser på PGA-touren 2020.
Giuseppe Volpi

Liv

Han var sønn av ingeniøren Erneste Volpi og Luigia Adriana Emilia De Mitri. Som ung mann dro han til Det ottomanske riket for å søke lykken. Her ble han en velstående mann ved å involvere seg i tobakksmonopolet i Montenegro, havnebygging i Bar (italiensk Antivari) og jernbanebygging mellom Bar og Virpazar. Han investerte fortjenesten i den gryende italienske elektriske industrien. I 1905 vendte han tilbake til Italia og grunnla Società Adriatica di Elletricità (SADE), som produserte strøm for området rundt Venezia. I 1912 spilte han en viktig rolle i forhandlingene om våpenhvile etter den italiensk-tyrkiske krigen.  I 1917 var han en av dem som tok initiativ til å få bygget en ny industrihavn i Marghera. Etter første verdenskrig kjøpte han en rekke prestisjefulle hoteller, blant andre Grand Hotel i Venezia og Hotel Excelsior på Lidoen.
Volpi var tilhenger av fascismen og ble utnevnt til guvernør i Italiensk Tripolitania i 1922. I 1925 fikk han tittelen «greve av Misurata» av kong Vittorio Emanuele III, og samme år ble han utnevnt til finansminister i Mussolinis regjering. Han beholdt stillingen til 1928, da han ble etterfulgt av Antonio Mosconi.
Fra 1934 til 1943 var han president for Confindustria, den italienske arbeidsgiverforeningen. I begynnelsen av 1943 sørget Mussolini for at han ble erstattet av Giovanni Balella. Han kunne derfor ikke ta del i møtet i fascismens storråd hvor Mussolini ble avsatt natt til 25. juli 1943. I de følgende månedene forsøkte han to ganger forgjeves å flykte til Sveits. Han ble arrestert av SS og holdt i fengsel noen dager, men løslatt av helsemessige årsaker.
Etter krigen ble det forberedt rettslige undersøkelser av handlingene hans under fascismen, men på grunn av Palmiro Togliattis amnesti i 1946 og anbefalinger fra fremstående antifascister, ble det ikke reist tiltale mot ham.
Volpi var flere ganger direktør for Veneziabiennalen, og tok initiativ til den første filmutstillingen i Venezia, en forløper for Filmfestivalen i Venezia.
STS-41-B

Høydepunkt

To kommunikasjonssatellitt ble plassert ut i verdensrommet: Westar for Western Union og Palapa B-2 for Indonesia. Begge satellittene kom ut i feil bane, med dette ble rettet opp under romferden STS-51-A. På den fjerde dagen av oppdraget gjorde astronautene McCandless og Stewart den første romvandring uten å være forankret til romfergen, opererende med hver sin Manned Maneuvering Unit. Det ble også utført flere eksperimenter.
Gåvsta

Gåvsta er et tettsted i Uppsala kommune i Uppsala län i landskapet Uppland i Sverige. I 2010 hadde tettstedet 549 innbyggere.
Spionen som visste for meget

Handling

Enken Jennifer Nelson jobber i PR-avdelingen på et forskningslaboratorium. Hun blir beæret da hun blir spurt om å skrive en biografi om sjefen sin, Bruce Templeton. Det hun ikke vet er at han bare har funnet på dette for å sjarmere henne. Templeton har akkurat utviklet en topphemmelig rakett, og partnerne hans er svært skeptiske til om Jennifer er til å stole på. En vakt overhører henne da hun ringer hjem til hunden sin, Vladimir, og antar at hun er en sovjetisk spion. I virkeligheten ringer hun til hunden flere ganger om dagen for å holde den i aktivitet, ettersom den alltid begynner å løpe rundt i huset hver gang telefonen ringer. CIA-agenten Edgar Hill blir innblandet i saken, men Templeton forteller ingenting til Jennifer. Forholdet deres utvikler seg raskt fra profesjonelt til romantisk.
Jennifer forteller Templeton at hun elsker ham på en fest hjemme hos han. Like etter blir han midlertidig hentet tilbake til arbeidet. Jennifer tar opp telefonen for å ringe Vladimir, men hører at Templeton er på linjen. Hun overhører ham snakke om at hun er en spion og om hans hemmelige sjarmoffensiv overfor henne. Rasende bestemmer hun seg for å forlate festen, men ikke før hun skremmer Templetons partnere ved å virkelig lure dem til å tro at hun er en spion. I mellomtiden finner Templeton ut at Hill ikke er en CIA-agent og innser at det er han som er den virkelige spionen. Hill konfronterer Jennifer etter at hun kommer hjem, men hun unnslipper ham og han blir arrestert. Jennifer og Templeton gjennopptar deretter romansen.

Produksjon

FIlmen var Doris Days andre med Rod Taylor, etter Må ikke forstyrres (1965). Den var Days første med regissør Frank Tashlin. De jobbet også sammen i Operasjon Caprice (1967). Utendørsscenene i Spionen som visste for meget ble innspilt på Santa Catalina Island.

Mottakelse

Filmen var en kommersiell suksess. Vincent Canby i The New York Times var imidlertid ikke imponert og mente at den var mislykket og «sank kjapt». Han syntes manuset var forutsigbart og absurd.
Bygdøynes

Bygdøynes er et område på halvøyen Bygdøy i Bydel Frogner i Oslo.
Ved inngangen til 1900-tallet var Bygdøynes blitt et populært utfartssted for byens innbyggere, og hadde offentlig bad, bevertnings- og forlystelsesetablissementer. Senere er området best kjent for sine maritime museer, og er tilholdssted for Kon-Tiki Museet, Frammuseet og Norsk Maritimt Museum. Foruten museene er området preget av villabebyggelse.
Bygdøynes har bussforbindelse inn til Oslo sentrum, og i sommerhalvåret også båtforbindelse til Rådhusbryggene.
Bobleplast

Bobleplast er et elastisk, gjennomsiktig, plastisk materiale, vanligvis brukt ved pakking av skjøre gjenstander. Regelmessig store bobler sørger for støtdemping. Begrepet (engelsk Bubble Wrap) er Sealed Air Corporations merkevare, og skulle i teorien kun brukes om produkter fra den produsenten.

Historikk

Bobleplast ble først laget av to ingeniører, Alfred Fielding og Marc Chavannes, i 1957. Som mange andre oppfinnelser, skyldtes den et uhell. De to ingeniørene forsøkte å lage en teksturert plastikktapet med papirstøtte som lett kunne renses.
Cladophyllus

Utseende

Middelsstore, blanke, brunsvarte hjortebiller. Hannens kjever er ikke noe særlig forstørrede hos denne slekten.

Utbredelse

Artene lever i det østlige og sørøstlige Asia.
Det peloponnesiske forbund

Det peloponnesiske forbund var et forbund av bystater, under ledelse av Sparta, på halvøya Peloponnes. Forbundet ble opprettet på 500-tallet f.Kr. og varte frem til 366 f.Kr.
På slutten av det 6. århundre hadde Sparta blitt den mektigste staten i Peloponnes og hadde politisk og militært hegemoni over den nest mektigste staten, Argos. Sparta skaffet seg to mektige allierte i Korint og Elis ved å fjerne tyranniet i Korint og hjelpe Elis til å sikre seg kontroll over de olympiske leker. Sparta fortsatte strategier på denne måten til å skaffe seg andre allierte i forbundet. Sparta beseiret Tegea i en grensekrig og tilbød dem en permanent defensiv allianse. Dette var vendepunktet for spartansk utenrikspolitikk.
Mange andre stater i det sentrale og nordlige Peloponnes sluttet seg til forbundet som til slutt inkluderte alle peloponnesiske stater med unntak av Argos og Akhaia. Det spartanske herredømmet var garantert da Sparta beseiret Argos i et slag i 546 f.Kr.
Forbundet var organisert med Sparta som hegemon og ble kontrollert av de alliertes forsamling som bestod av to deler. Den første delen var spartanernes forsamling, mens hver alliert stat hadde en stemme uavhengig av statens størrelse eller geopolitiske makt i de alliertes kongress. Det ble ikke betalt skatt i fredstid, men en tredjedel av militæret til en stat kunne innkalles i krigstid. Bare Sparta kunne sammenkalle forbundets kongress. Alle allianser ble kun gjort med Sparta slik at medlemsstatene måtte danne egne allianser med hverandre. Selv om hver stat hadde en stemme, var ikke Sparta tvunget til å bøye seg for resolusjoner forbundet endte opp med. Dermed var ikke det peloponnesiske forbundet strengt tatt en «allianse», og det var heller ikke peloponnesisk i hele dens eksistens.
Forbundet gav beskyttelse og sikkerhet til dets medlemmer, men først og fremst til Sparta. Det var en svært stabil allianse som støttet oligarkier og motsatte seg tyrannier.
Etter perserkrigene ekspanderte forbundet til det hellenske forbund som inkluderte Athen og andre stater. Det hellenske forbund ble ledet av Pausanias, men etter at han ble kalt tilbake ble det ledet av Kimon fra Athen. Sparta trakk seg ut og det peloponnesiske forbund ble gjenopplivet med Spartas opprinnelige allierte, mens det hellenske forbundet endret seg til det athenske sjøforbundet som ble ledet av Athen. Dette kan skyldes Spartas og andre alliertes sjalusi for athenerne som ønsket å spre sitt styre. De to forbundene endte til slutt i konflikt med hverandre i peloponneserkrigen.
Forbundet gikk til krig mot Theben i 360–årene f.Kr. og ble til slutt beseiret. Theben tvang Korint og andre bystater til å skilles fra spartanerne og oppløste etterpå det peloponnesiske forbundet.
Jeff Green (basketballspiller)

Bakgrunn

Hans mors navn er Felicia Green, og Jeff vokste opp i Cheverly, Maryland i USA. Han gikk på Northwestern High School i Hyattsville, der han spilte basketball for skolelaget. Senere ble han oppdaget av collegelaget Georgetown University.

Karriere

Green startet karrieren sin for collegelaget Georgetown University i 2006 da han spilte der i en sesong før han ble trukket opp av NBA-laget Boston Celtics.
Da Green kom til Boston Celtics ble han straks byttet til Seattle SuperSonics (nå Oklahoma City Thunder), der han spilte til 2011.
Øvsttunvegen

Øvsttunvegen (2-14, 3-9, 13-15, 18-42, 21-29) er en vei på Øvsttun i Fana bydel i Bergen kommune. Veien går nordover fra Elvenesveien og er cirka 800 meter lang. 
Øvsttun kirkegård ligger på vestsiden av Øvsttunvegen. 
Navnet ble vedtatt i 1949.
Bushmaster IMV

Bushmaster Infantry Mobility Vehicle er et australsk hjulgående pansret personellkjøretøy, en klasse som i nyere tid kalles minebeskyttet kjøretøy. Det ble utviklet av Perry Engineering i Adelaide med hjelp fra irske Timoney Technology Ltd.  Prototypen, designet og kontrakten ble kjøpt opp av Thales Australia, og det ble utviklet videre hos dem i Bendigo. Bushmaster er i tjeneste med Australia og Nederland.
Jingning (Pingliang)

Jingning (kinesisk: 静宁县; pinyin: Jìngníng Xiàn) er et fylke i provinsen Gansu i Folkerepublikken Kina. Det ligger i byprefekturet Pingliang.
Folketallet var på 460 430 innbyggere i 1999.

Samferdsel

Kinas riksvei 312 løper gjennom området. Den fører fra Shanghai og ender ipå grensen mot Kasakhstan, og passerer blant annet Suzhou, Nanjing, Hefei, Xinyang, Xi'an, Lanzhou, Jiayuguan og Ürümqi.
Nasjonale interesser

Nasjonale interesser er et kjernebegrep i studiet av internasjonal politikk. Begrepet står særlig sterkt innenfor politisk realisme, og selv om interessebegrepet er gammelt, stammer definisjonen fra Hans Morgenthau. Han mente at staters «interesser var definert i makttermer» («interest defined in terms of power»). Til grunn for dette interessebegrepet ligger en oppfatning om at politikken må ses på som en selvstendig sfære, atskilt fra økonomi, religion, kultur, og så videre. I denne sfæren kan staters interesser leses ut fra posisjonen staten befinner seg i forhold til andre stater; dens ressurser, geografiske plassering samt andre mer eller mindre stabile forhold.
Nasjonale interesser er altså objektive og defineres i motsetning til motiver, hensikter, ønsker og ideologi, som for Morgenthau er subjektive, og umulig å studere på en ordentlig måte. Morgenthau antar i likhet med realister flest at statsmannen setter disse subjektive forstyrrende elementene til side og ivaretar nasjonale interesser på en rasjonell måte. Morgenthau var likevel klar på at dette var en akademisk antakelse; motiver, hensikter, ideologi og irrasjonalitet spiller og har alltid spilt en rolle i internasjonal politikk. Det er av teoretisk nødvendighet at den rasjonelle siden ved politikk vektlegges.
Dette interessebegrepet, som altså står i klar motsetning til verdier, har blitt kritisert fra flere hold. En type kritikk har kommet fra konstruktivister som hevder at verdier konstituerer interesser. Suverenitet, prinsippet om statens herredømme over eget territorium, er dypest sett en verdi, hevder konstruktivistene. Altså er rammeverket rundt internasjonal politikk verdimessig. Videre kan det innenfor dette rammeverket eksistere en rekke forskjellige verdier som gir opphav til forskjellige interesser. Alexander Wendt gjør dette poenget i den kjente artikkelen «Anarchy is what states make of it» der han hevder at anarki kan gjennomsyres av flere forskjellige verdier, og dermed gi opphav til forskjellige interesser. Politikken kan dermed ikke sees på som objektiv.
I Norge, en småstat uten evne til å sette sine interesser gjennom ved hjelp av makt, er skillet mellom interesser og verdier uklart. I Utenriksdepartementets bok Norske interesser: utenrikspolitikk for en globalisert verden defineres «norsk interessebasert utenrikspolitikk» på en måte som inkluderer verdier veldig klart. Dette indikerer at skillet mellom verdier og interesser er i ferd med å gjøres ugyldig som premiss for norsk utenrikspolitikk.
Peder Balke

Liv og arbeid

Han vokste opp som husmannsgutt i trange kår på Helgøya, men oppholdt seg i 1820-åra på garden Vester-Balke på Toten. Her ble han betrakta som «En søn af Huset» og tok navnet Balke. Han begynte som selvlært bygdemaler, men fikk seinere utdanning ved Tegneskolen i Christiania (1827), på akademiet i Stockholm (1829–1833) og i Dresden (1836). Bønder på Toten betalte utdanninga hans, og som takk malte han salene på gardene deres. Peder Balke var elev av J. C. Dahl fra 1843 til 1844. Han reiste også både til Nord-Norge, Paris og Russland. Han er representert i Nasjonalgalleriet med 14 bilder.
Balke var også opptatt av sosiale spørsmål. I 1842 tok han opp spørsmålet om kunstnerstipend, og i 1851 var han en de første som i Norge tok opp spørsmålet om pensjon. 
Boligstrøket Balkeby (eller Kunstnerlund) på Majorstua i Oslo ble opprettet etter at Balke i 1856 kjøpte jord fra gården Nedre Blindern, og parsellerte den ut til boligtomter. Han var selv bosatt der med ektefelle og 4 barn i 1875 (ifølge folketellingen fra 1865).
Maleriet «Fyr på den norske kyst», som er Balkes mest kjente, var hovedmotivet på baksida av de norske tusenkronersedlene fra 1975 til 1981. Bildet ble tidligere titulert «Vardø fyr», Navneskiftet var berettiget ettersom bildet ikke viser et landskap som er gjenkjennelig fra Vardø, og det var heller ikke noe fyr i Vardø i 1855. Disse realitetene skal ikke oppfattes som om Balke «jukser», men som et uttrykk for at hans holdning til naturskildringene var mer romantisk enn dokumentarisk. Bildet «Stetind i tåke» viser imidlertid at han også brukte skisser fra reisen i nord, nesten uten å trenge å dramatisere, (jamfør foto av Slingsby fra ca. 50 år senere).

Utstillinger av Balke utenfor Norge

Allerede i 1840-årene ble malerier av Balke kjøpt av kong Ludvig Filip av Frankrike, og er i dag utstilt i L'aile Rohan i Louvre i Paris. I 2014 ble bilder av Peder Balke stilt ut i National Gallery i London (Storbritannias nasjonalgalleri). Til utstillingen i London ble Balke omtalt som «en tidlig modernist, med et særlig øye for det dramatiske og romantiske landskapet i nordnorge». Ved siden av Edvard Munch er Peder Balke den eneste norske kunstner som har blitt utstilt i National Gallery, og én av totalt tre kunstnere fra Skandinavia. I 2017 ble malerier av Balke utstilt i Metropolitan Museum of Art i New York, USA, utstillingens tittel av «Peder Balke: Painter of Northern Light».
Kolbeellus

Utseende

Middelsstore, svarte gjødselbiller. Kroppsformen er påfallende firkantet, nærmest prismeformet.

Utbredelse

Arten er utbredt i Kapp-området i Sør-Afrika.
Piken fra Palls

Merknad

Et lite klipp på 1:58 min. kan ses på DFIs filmdatabase.
Godzilla (2014)

Handling

Det radioaktive kjempemonsteret Godzilla våkner fra dvalen sin med planer om å ta knekken på dem som skapte ham.